Joe Biden susține refacerea alianțelor internaționale: "America revine. Diplomația revine".
Preşedintele american, Joseph Biden, a pledat, joi seară, pentru remedierea alianţelor internaţionale. Biden a vorbit și despre intensificarea activităţilor diplomatice ale Statelor Unite.
"America revine. Diplomaţia revine", a declarat Joseph Biden, într-un discurs rostit la Departamentul de Stat."Sunteţi în centrul a tot ceea ce intenţionez să fac. Vom reconstrui alianţele. Vă garantez susţinere şi mă aştept să aveţi şi susţinerea poporului american. Voi sunteţi faţa Americii în străinătate", le-a spus preşedintele SUA funcţionarilor Departamentului de Stat."Vom reconstrui alianţele şi vom asuma din nou angajamente la nivel global, pentru a aborda provocările enorme cu care ne confruntăm în contextul pandemiei, pentru contracararea încălzirii globale şi pentru apărarea democraţiei şi drepturilor omului în întreaga lume", a subliniat Biden."În mandatul actualei Administraţii, veţi beneficia de încredere şi de prerogative pentru a vă desfăşura activităţile. Dar vă cer tuturor să respectaţi câteva principii esenţiale: integritate în tot ce faceţi, transparenţă şi responsabilitate pentru a se putea recâştiga încrederea în Statele Unite ale Americii în întreaga lume, să lucraţi în interesul poporului american, nu în interese proprii, şi să promovaţi diversitate, echitate, incluziune, accesibilitate, astfel încât diplomaţii noştri, la toate nivelurile, să reflecte diversitatea totală a acestei măreţe ţări. (…) Politica externă înseamnă promovarea intereselor cetăţenilor americani", a subliniat Biden.